# Der welte schepfer· himelscher kúnc gedriet eine

Textdaten :
| Autor: | Walther von Breisach |
| Illustrator: | {{{ILLUSTRATOR}}} |
| Titel: | Der welte schepfer· himelscher kúnc gedriet eine |
| Untertitel: | |
| aus: | UB Heidelberg 295r und UB Heidelberg 295v |
| Herausgeber: | |
| Auflage: | |
| Entstehungsdatum: | 13. und 14. Jahrhundert |
| Erscheinungsdatum: | Vorlage:none |
| Verlag: | Vorlage:none |
| Drucker: | {{{DRUCKER}}} |
| Erscheinungsort: | |
| Übersetzer: | |
| Originaltitel: | |
| Originalsubtitel: | |
| Originalherkunft: | |
| Quelle: | UB Heidelberg und UB Heidelberg |
| Kurzbeschreibung: | |
| Mit aufgelösten Lettern. Vergleiche auch Der welte ſchepfer· himelſch̾ kúnc gedꝛiet eine in Originallettern. ||
| Artikel in der Wikipedia ||
| Eintrag in der GND: {{{GND}}} ||
| Bild ||
| [[Bild:|250px]] | |
| Bearbeitungsstand ||
| korrigiert ||
| Dieser Text wurde anhand der angegebenen Quelle einmal Korrektur gelesen. Die Schreibweise sollte dem Originaltext folgen. Es ist noch ein weiterer Korrekturdurchgang nötig. ||
| Um eine Seite zu bearbeiten, brauchst du nur auf die entsprechende [Seitenzahl] zu klicken. Weitere Informationen findest du hier: Hilfe ||
| [[index:|Indexseite]] | |
[295r]
Der welte schepfer· himelscher kúnc gedriet eine· din ein in drin din driualt ein nicht sunder vngemeine· du vatter sun vnd ǒch der geist· mit drin personen got· Ane vnderscheide· des cites ordenunge dir nit anegenges vindet· din ewikeit des endes breste nicht zevalle bindet· doch gewaltekliche treist· den anevang vnd ǒch dc ende beide· din kraft inirre mittel stat da si noh mes noch twanges cirggel hat· wa ist der munt der dime lobe zunge trage· groz vnd cleine· vinde ich dich· din groze cleinet vnd ringet sich· swenn ich dich hohen got· vnd nider menschen sage ze froͤde mir dem tivvel gar ze leide·
Wie wasser fivr erde vnd luft ir vngemein gemeinen das si der lebenden creatúr ir leben des kraft erscheinen· das wez der wunderere wol dem ellú wunder dienent eigenliche· we das der sterne funve sint· der sunne vnd ǒch der mane· die man planeten hat genenmet us der plane· von den kunt vnd komen sol· wind regen sne tuft vnd tǒ geliche· we sich so sinwel vnd breit· mit stætem lǒfe swind alvmbe treit· das v́ns dv́ bůch das firmamente habent genant· der dis vnd das geschaffen hat· vnd ǒch dich mensche sun der dinen rat· dem boͤvg din bein er treit din leben in siner hant· er dur dich arm dú mir im iemer riche·
Ich han gevraget vnd wil ǒch iemer vragen· dv́ frage mir zehertzen gat· ich wil mir nicht betragen· swer mich der frage ledic tůt· ds habedang er wise sinne riche· eins reinen hertzen wol getrúwen man· ob ich den funde sprich wiser rat mit welher wage ich den vergelten kunde· wa hoh gewalt wa riche gůt· das sich dem richen horde geliche· ob er cronen eren gert· der ist er michel bas denne si sin wert· crone vnd zepter im nit gelichen kan· an das dú welt nit werdes treit· da mitte si dem werdem wider leit· durch was sol danne werden wol getrúwem man· weis ieman was sich im noch geliche·
Ein hertze das dú scham erzogen hat· dv́ kúsche enthalten· das sich durch loses smeichen nicht von liebv́ lat verschalten· da lieb durch recht geliebet wirt· da trúwe uf gantze trúwe sich getrúwet· ein wip dv́ sich in selches hertzen grunde hat bevestet· wie volle si getrúwen mannes werde wider gestet· getrúwen manne froͤde birt· swen im sin gelich an trúwen geliche buwet getrúwen man getrúwe wip· ein hertze reine alleine uf zweier lip· ein vnverdrossen wol vereinet willig můt· der wunnen vnder zwein ein spil· ze voller wunne ich volle bruͤven wil· liebe vnd liebe uf wernde liebe wirt behůt· da lieb gegen liebe liebe nit getrúwet·
Ob mich vient alsam der frúnt· in frúndes grůze gruͤset· das mir sin suͤzer grůs in oren vnd in hertze suͤzet· des froͤiv ich mich vnd lob es got· das sich min leit mag frúndes helfe gesten· der selbe frúnt· der nicht wan frúnt in frúndes wane schinet· swenn er mich lachen sicht· das er von hertzen grunde grinet· min hertze leit wrt im ein spot· min lieb kan in mit leides swere leisten den bitt ich das er mine clage recht als ein frúnt in frúndes helfe trage· min hertze uf rat uf trúwe bitt ich im dar nú sag wie wirt geraten mir vil lichte in worten nach mins hertzen gir· enwort der trúwen vnd des rates helfe bar· swer ǒch so treit den nem ich nicht zem besten·
Div trúwe ist liecht ein spiegel rechter wunne ein ǒgen weide· der eren barn· der tugende můter gar· an vnderscheide doch si verachter ist geuarn· ein froͤmde gast· veriagt us den landen· dú trúwe leret gottes frúndes eren iemer huͤten dur froͤmde valsches got· mit herte sturme niemer woten· div trúwe kan vor schanden warn· trúwe vnd maze meinent sich ze handen si machet uzzer swen en ein· die man vil dicke vindet vngemeine· das ist das hertze vnd nicht dem hertzen iehender můt· dú trúwe kan mit wankel spil· dar vmbe die ir volgent der ist nicht vil div trúwe lieber wilunt wc danne goldes funt· do si die herren vnd ir hof bekanden·
Der worte ist nit wan swie von allen worten vnd zungen· die allen worten richte gebent an alten vnd an iungen swie smal swie kurtz ir name si doch pflegent si der breite vnd ǒch der lenge ob si ein ander nicht mit valsche dringet vs ir veste das sich das ein des andern v́ber [295v] strites iemer geste· so mag in beiden wonen bi· gewaltes kraft an wite vnd an der enge· Swer si mit recht in munde trage· dem si vor aller gůter lúte sage des bestes lobes vnd aller eren hoher sang nein vnd ia sint si genant· die habe dú rechter mensche so bekant· das du si tragest ane allen wandel· vnd wang wilt du das dich das helle fivr nit senge·

## Anmerkungen (Wikisource)

* ↑ Vorlage: er.
* ↑ Vorlage: ie.
* ↑ Vorlage: ch.
* ↑ Vorlage: lec.
* ↑ Vorlage: in.
* ↑ Vorlage: b.
* ↑ Vorlage: mit.
* ↑ Vorlage: hertzer.
* ↑ Vorlage: iv.
* ↑ Vorlage: er.
* ↑ Vorlage: enge.